b'\n_START_ARTICLE_\nChess\n_START_SECTION_\nTaustaa\n_START_PARAGRAPH_\nTarinan puitteina on kylm\xc3\xa4n sodan aikainen Yhdysvaltain ja Neuvostoliiton taistelu kansainv\xc3\xa4lisist\xc3\xa4 \xc5\xa1akkimestaruuksista, joita maat havittelivat propagandatarkoituksiin. Vaikka musikaalin henkil\xc3\xb6hahmoja ei luotu esitt\xc3\xa4m\xc3\xa4\xc3\xa4n ket\xc3\xa4\xc3\xa4n tietty\xc3\xa4, "amerikkalaisen" hahmo perustui l\xc3\xb6yh\xc3\xa4sti \xc5\xa1akin suurmestarin Bobby Fischeriin, kun taas tarina saattoi saada vaikutteita ven\xc3\xa4l\xc3\xa4isten suurmestarien Viktor Kort\xc5\xa1noin ja Anatoli Karpovin el\xc3\xa4m\xc3\xa4st\xc3\xa4._NEWLINE_Jesus Christ Superstarin ja Evitan tavoin Chessist\xc3\xa4 julkaistiin aluksi konseptialbumi (1984). Levy menestyi hyvin. Musikaalin teatteriesitys alkoi Lontoon West End -teatterissa 1986 ja jatkui kaikkiaan kolme vuotta. Yhdysvaltain markkinoille vahvasti sovitettuna musikaali n\xc3\xa4htiin Broadwayll\xc3\xa4 1988; siell\xc3\xa4 n\xc3\xa4yt\xc3\xb6ksi\xc3\xa4 kesti vain pari kuukautta. Chessi\xc3\xa4 on sittemmin her\xc3\xa4telty lukuisina uusittuina tuotantoina, jotka usein lainaavat elementtej\xc3\xa4 sek\xc3\xa4 Lontoon ett\xc3\xa4 Broadwayn n\xc3\xa4yt\xc3\xb6ksist\xc3\xa4, mutta West Endiss\xc3\xa4 tai Broadwayll\xc3\xa4 musikaalia ei ensiesitysten j\xc3\xa4lkeen ole n\xc3\xa4hty._NEWLINE_Chessin Suomen-ensi-ilta oli syyskuussa 2018 Helsingin Svenska Teaternissa. P\xc3\xa4\xc3\xa4roolissa n\xc3\xa4hd\xc3\xa4\xc3\xa4n Maria Ylip\xc3\xa4\xc3\xa4.\n_START_SECTION_\nChessin saavutuksia\n_START_PARAGRAPH_\nKonseptialbumista tuli top 10 -hitti Britanniassa, L\xc3\xa4nsi-Saksassa ja Etel\xc3\xa4-Afrikassa. Se sijoittui 47:nneksi Billboard 200 -listalla, sijalle 39 Ranskassa, sijalle 35 Australiassa ja pysytteli seitsem\xc3\xa4n viikkoa listaykk\xc3\xb6sen\xc3\xa4 Ruotsissa. Albumi voitti lis\xc3\xa4ksi paljon arvostettuja palkintoja: Goldene Europan Saksassa, Edison Awardin Hollannissa ja Rockbj\xc3\xb6rnenin Ruotsissa._NEWLINE_Konseptialbumin kappale One Night in Bangkok, jonka esittiv\xc3\xa4t Murray Head ja Anders Glenmark, saavutti kolmannen sijan Billboardin Hot 100 -listalla. Elaine Paigen ja Barbara Dicksonin duettona esitt\xc3\xa4m\xc3\xa4 I Know Him So Well piti Britannian singlelistan ykk\xc3\xb6ssijaa hallussaan nelj\xc3\xa4 viikkoa, ja voitti parhaan A-puolisinglen Ivor Novello -palkinnon. Laulusta tekiv\xc3\xa4t sittemmin coverkappaleen Whitney Houston \xc3\xa4itins\xc3\xa4 Cissyn kanssa (Whitney-albumille) sek\xc3\xa4 Barbra Streisand. Streisand \xc3\xa4\xc3\xa4nitti kappaleen alkujaan The Broadway Albumille (1985), mutta tilanpuutteen vuoksi se j\xc3\xa4tettiin pois ja julkaistiin vasta 1992 levyll\xc3\xa4 Highlights from Just for the Record._NEWLINE_Chess sijoittui seitsem\xc3\xa4nneksi BBC Radio 2:n  kuuntelija\xc3\xa4\xc3\xa4nestyksess\xc3\xa4 suosituimmasta musikaalista vuonna 2005.'